শীত আসব, আসব করছে। তার মধ্যেই ভাইফোঁটা। মিষ্টির কামড়ে নলেন গুড়ের স্বাদ পেলে আর কি চাই। নলেন গুড়ের সন্দেশও হাজির ভাইফোঁটায়। সারা বছর সংরক্ষণ করে অসময়ে নলেন গুড়ের সন্দেশ খাওয়ানোর পিছনে রয়েছেন রিষড়ার মিষ্টান্ন ব্যবসায়ী অমিতাভ দে। শতাব্দীপ্রাচীন জনপ্রিয় ‘ফেলু মোদক’-এর মালিক অমিতাভবাবু। তাঁদের এই নিজস্ব ঘরানার মিষ্টি যাতে বহু মানুষ পেতে পারেন তার জন্য অনলাইনে বিক্রির ব্যবস্থা করেছেন। যারা একটু ভাল মিষ্টির খোঁজ করেন, তারা ‘ফেলু মোদক’ ওয়েবসাইটে ঢুকলেই পেয়ে যাবেন অনেক অজানা স্বাদের ঠিকানা। একশোর ওপর মিষ্টি রয়েছে এই সম্ভারে। সঙ্গে দেওয়া আছে দাম। অনলাইনে অর্ডার দিলেই নির্দিষ্ট সময়ে ডাক যোগে বাড়িতে চলে আসবে মিষ্টান্ন। এ যেন ভূতের রাজার বরে গুপি বাঘার আকাশ থেকে মিষ্টিবৃষ্টির সিকোয়েন্স। নানা রকমের মিঠাইয়ের পাশাপাশি বিয়ের তত্বের মিষ্টিও পাওয়া যাচ্ছে। অনলাইনের পাশাপাশি অফলাইনেও প্রচুর বিক্রি এই দোকানে। দুর্গাপুজো থেকে যে ভিড় চলছিল ভাইফোঁটায় গিয়ে তা হুড়োহুড়ির চেহারা নেবে। মিষ্টি বিক্রিতে যেমন আধুনিকতা এসেছে, তেমন মিষ্টি তৈরিতেও এসেছে প্রযুক্তির ছোঁয়া।